Բեհեսնի

Բեհեսնի, գյուղաքաղաք (բերդ, ավան, բերդաքաղաք, քաղաք) պատմական Փոքր Հայքում, իսկ ապա Արևմտյան Հայաստանում, Խարբերդի վիլայեթի Բեհեսնիի գավառակում։ Գտնվում էր Այնթափ-Մալաթիա ճանապարհի վրա։ Հանդիսանում էր համանուն գավառակի վարչական կենտրոն։

Աշխարհագրություն 
Բնակավայրը շրջափակված էր լեռներով, այգիներով և անտառներով։

Պատմություն 
Միջին դարերում բնակավայրն ամբբողջովին հայաբնակ էր։ 1156 թվականին Թորոս Բ-ի եղբայր Ստեփանեն այն գրավել է թուրքական ցեղերից և միացրել Կիլիկիայի հայկական թագավորությանը։ Քաղաքը 1293 թվականին գրավվել է եգիպտացիների կողմից։

Բնակչություն 
XIX դարի վերջին ուներ 1880 տուն բնակիչ, որից 400-ը՝ հայեր։ Բնակչության հիմնական մասը թուրքեր էին։

Տնտեսություն 
Գյուղը հայտնի էր իր խաղողով և չամիչով, որը նաև արտահանում էին։ Բնակչության զգալի մասը զբաղված էին շրջակայքի անտառներում տախտակներ քաշելով և գերաններ պատրաստելով, որոնք հիմնականում արտահանում էին Ուրֆա։

Պատմամշակութային կառույցներ 
Բեհեսնին ուներ Ս. Փրկիչ անունով հայկական եկեղեցի։ XX դարավերջին դեռևս նշմարվում էին Բեհեսնիի ամրոցի մնացորդները։

Կրթություն 
Գյուղում գործում էր Ներսիսյան հայկական վարժարանը։

Աղբյուրներ 
 «Հայաստանի և հարակից շրջանների տեղանունների բառարան» (5 հատորով), 1986-2001 թթ., Երևանի Համալսարանի հրատարակչություն 
 Արեւմտահայաստանի եւ Արեւմտահայութեան Հարցերու Ուսումնասիրութեան Կեդրոն

Տես նաև 
 Խարբերդի նահանգի հայաբնակ բնակավայրեր

Ծանոթագրություններ 

Արևմտյան Հայաստանի գյուղեր
Բեհեսնիի շրջանի համայնքներ
Թուրքիայի քրդաբնակ բնակավայրեր
Ադըյամանի մարզի բնակավայրեր